ประกาศกระทรวงศึกษาธิการ เรื่อง การประสานส่งเสริมและสนับสนุนสถานศึกษาเอกชนและการประสานส่งเสริมสถานศึกษาสังกัดองค์กรปกครองส่วนท้องถิ่นของเขตพื้นที่การศึกษา
ประกาศกระทรวงศึกษาธิการ
ประกาศกระทรวงศึกษาธิการ
เรื่อง
การประสานส่งเสริมและสนับสนุนสถานศึกษาเอกชนและการประสานส่งเสริมสถานศึกษา
สังกัดองค์กรปกครองส่วนท้องถิ่นของเขตพื้นที่การศึกษา
 

ตามที่ได้มีการแก้ไขเพิ่มเติมพระราชบัญญัติการศึกษาแห่งชาติ
(ฉบับที่ ๓) พ.ศ. ๒๕๕๓ และพระราชบัญญัติระเบียบบริหารราชการกระทรวงศึกษาธิการ
(ฉบับที่ ๒) พ.ศ. ๒๕๕๓ กำหนดให้มีเขตพื้นที่การศึกษาประถมศึกษา
และเขตพื้นที่การศึกษามัธยมศึกษา นั้น

เพื่อให้การจัดการศึกษาของสำนักงานเขตพื้นที่การศึกษาเป็นไปอย่างมีประสิทธิภาพ
อาศัยอำนาจตามความในมาตรา ๕ และมาตรา ๓๘ วรรคห้า
แห่งพระราชบัญญัติการศึกษาแห่งชาติ พ.ศ. ๒๕๔๒
ซึ่งแก้ไขเพิ่มเติมโดยพระราชบัญญัติการศึกษาแห่งชาติ (ฉบับที่ ๓) พ.ศ. ๒๕๕๓ และมาตรา
๘ และมาตรา ๓๖ วรรคห้า แห่งพระราชบัญญัติระเบียบบริหารราชการกระทรวงศึกษาธิการ พ.ศ.
๒๕๔๖ ซึ่งแก้ไขเพิ่มเติมโดยพระราชบัญญัติระเบียบบริหารราชการกระทรวงศึกษาธิการ (ฉบับที่
๒) พ.ศ. ๒๕๕๓
รัฐมนตรีว่าการกระทรวงศึกษาธิการโดยคำแนะนำของคณะกรรมการการศึกษาขั้นพื้นฐานเมื่อคราวประชุม
ครั้งที่ ๗/๒๕๕๓ วันที่ ๑๘ เดือนสิงหาคม พ.ศ. ๒๕๕๓ จึงกำหนดให้สำนักงานเขตพื้นที่การศึกษา
มีอำนาจหน้าที่ในการประสานส่งเสริมและสนับสนุนสถานศึกษาเอกชนและประสานและส่งเสริมสถานศึกษาสังกัดองค์กรปกครองส่วนท้องถิ่น
ดังนี้

๑. การประสานส่งเสริมและสนับสนุนสถานศึกษาเอกชน
ให้เป็นอำนาจหน้าที่ของสำนักงานเขตพื้นที่การศึกษาประถมศึกษา
โดยรวมถึงการมอบอำนาจและหน้าที่ตามกฎหมายว่าด้วยโรงเรียนเอกชน
ที่สำนักงานเขตพื้นที่การศึกษาเดิม ได้ดำเนินการอยู่เดิมด้วย

๒. การประสานส่งเสริมและสนับสนุนสถานศึกษาเอกชน
ในด้านวิชาการและพัฒนาบุคลากร ให้เป็นไปตามระดับการศึกษาของสถานศึกษาเอกชน
โดยให้สำนักงานเขตพื้นที่การศึกษาประถมศึกษา ประสานส่งเสริมและสนับสนุนในระดับประถมศึกษา
และให้สำนักงานเขตพื้นที่การศึกษามัธยมศึกษา
ประสานส่งเสริมและสนับสนุนในระดับมัธยมศึกษา

๓. การประสานและส่งเสริมสถานศึกษาสังกัดองค์กรปกครองส่วนท้องถิ่น
ในด้านวิชาการและพัฒนาบุคลากร โดยให้สำนักงานเขตพื้นที่การศึกษาประถมศึกษา
ประสานส่งเสริมในระดับประถมศึกษาและให้สำนักงานเขตพื้นที่การศึกษามัธยมศึกษา
ประสานส่งเสริมในระดับมัธยมศึกษา
ทั้งนี้
ให้สำนักงานเขตพื้นที่การศึกษาประถมศึกษาและสำนักงานเขตพื้นที่การศึกษามัธยมศึกษา
ดำเนินการส่งเสริมสนับสนุนสถานศึกษาเอกชนและประสานส่งเสริมให้สถานศึกษาสังกัดองค์กรปกครองส่วนท้องถิ่น
สามารถจัดการศึกษาสอดคล้องกับนโยบายและมาตรฐานการศึกษา

ทั้งนี้
ตั้งแต่วันที่ประกาศในราชกิจจานุเบกษาเป็นต้นไป[๑]


ประกาศ
ณ วันที่ ๒๕ สิงหาคม พ.ศ. ๒๕๕๓
ชินวรณ์
บุณยเกียรติ
รัฐมนตรีว่าการกระทรวงศึกษาธิการ















ปริยานุช/ผู้จัดทำ
๒๙ กันยายน
๒๕๕๓

นันท์นภัสร์/ตรวจ
๒๙
กันยายน ๒๕๕๓

[๑]
ราชกิจจานุเบกษา เล่ม ๑๒๗/ตอนพิเศษ ๑๑๑ ง/หน้า ๕๓/๒๐ กันยายน ๒๕๕๓